Uredba Sveta (EGS) št. 2841/72 z dne 19. decembra 1972

o zaščitnih ukrepih, določenih v Sporazumu med Evropsko gospodarsko skupnostjo in Švicarsko konfederacijo

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,

ob upoštevanju predloga Komisije,

ker je bil Sporazum med Evropsko gospodarsko skupnostjo in Švicarsko konfederacijo podpisan v Bruslju 22. julija 1972;

ker so za namene izvajanja zaščitnih klavzul, določenih v Pogodbi o ustanovitvi Evropske gospodarske skupnosti, postopki določeni v Pogodbi sami;

ker pa je treba določiti še podrobna pravila za izvajanje zaščitnih klavzul in previdnostnih ukrepov, določenih v členih 22 do 27 Sporazuma,

SPREJEL NASLEDNJO UREDBO:

Člen 1

Svet lahko v skladu s postopkom, določenim v členu 113 Pogodbe, sklene, da se za sprejemanje ukrepov, določenih v členih 22, 24 in 26 Sporazuma, obrne na Skupni odbor, ustanovljen s Sporazumom med Evropsko gospodarsko skupnostjo in Švicarsko konfederacijo (v nadaljnjem besedilu: "Sporazum"). Kadar je to potrebno, Svet navedene ukrepe sprejme v skladu z istim postopkom.

Komisija lahko v ta namen na lastno pobudo ali na zahtevo države članice predloži potrebne predloge.

Člen 2

1. Komisija v primeru ravnanj, na podlagi katerih lahko Skupnost upravičeno uporabi ukrepe, določene v členu 23 Sporazuma, po proučitvi primera na lastno pobudo ali na zahtevo države članice odloči, ali so taka ravnanja združljiva s Sporazumom. Komisija po potrebi Svetu predlaga sprejem zaščitnih ukrepov, Svet pa ravna v skladu s postopkom iz člena 113 Pogodbe.

2. V primeru ravnanj, na podlagi katerih se lahko za Skupnost uporabijo zaščitni ukrepi na podlagi člena 23 Sporazuma, Komisija po proučitvi primera odloči, ali so ta ravnanja združljiva z načeli, določenimi v Sporazumu. Komisija po potrebi oblikuje ustrezna priporočila.

Člen 3

V primeru ravnanj, na podlagi katerih lahko Skupnost upravičeno uporabi ukrepe, določene v členu 25 Sporazuma, se uporabljajo postopki, določeni z Uredbo (EGS) št. 459/68 [1].

Člen 4

1. Kadar je zaradi izrednih okoliščin treba nemudoma ukrepati v situacijah, navedenih v členih 24 in 26 Sporazuma, ali v primeru izvoznih pomoči, ki imajo neposreden in takojšen učinek na trgovino, se lahko na spodaj navedeni način sprejmejo previdnostni ukrepi, določeni v členu 27(3)(d) Sporazuma.

2. Komisija lahko na lastno pobudo ali na zahtevo države članice predloži potrebne predloge, o katerih odloči Svet v skladu s postopkom, opredeljenim v členu 113 Pogodbe.

3. Zadevna država članica lahko, razen v primeru izvoznih pomoči, ki imajo neposreden in takojšen učinek na trgovino, uvede količinske omejitve pri uvozu. O teh ukrepih nemudoma uradno obvesti druge države članice in Komisijo.

Komisija odloči po hitrem postopku in v največ treh delovnih dneh od prejema uradnega obvestila iz prvega pododstavka v primeru iz člena 24 oziroma petih delovnih dneh od prejema uradnega obvestila iz prvega pododstavka v primeru iz člena 26, ali je treba ukrepe ohraniti, spremeniti ali odpraviti.

O odločbi Komisije, ki je takoj izvršljiva, se uradno obvestijo vse države članice.

Katera koli država članica lahko odločbo Komisije posreduje Svetu v največ petih delovnih dneh od prejema obvestila o odločbi v primeru iz člena 24 oziroma desetih delovnih dneh od prejema obvestila o odločbi v primeru iz člena 26. Svet se nemudoma sestane. S kvalificirano večino lahko spremeni ali prekliče odločba, ki jo je sprejela Komisija.

Če država članica, ki je sprejela ukrepe v skladu s tem odstavkom, zadevo posreduje Svetu, se sklep Komisije ustavi. Ustavitev preneha petnajst dni v primeru iz člena 24 in trideset dni v primeru iz člena 26 po predložitvi zadeve Svetu, če ta do takrat ne spremeni ali prekliče sklepa Komisije.

Za namene izvajanja tega odstavka je pri izbiri ukrepov treba dati prednost tistim, ki najmanj ovirajo delovanje skupnega trga.

Komisija se posvetuje preden sprejme svojo odločitev glede ukrepov, ki jih zadevna država članica sprejme za namene izvajanja tega odstavka.

Ta posvetovanja se opravijo v okviru svetovalnega odbora, ki ga sestavljajo predstavniki vsake države članice, predseduje pa mu predstavnik Komisije.

Odbor se sestane, kadar ga skliče njegov predsednik. Predsednik odbora državam članicam v najkrajšem možnem času posreduje vse ustrezne informacije.

Člen 5

Določbe te uredbe ne vplivajo na izvajanje zaščitnih klavzul, določenih v Pogodbi in zlasti v členih 108 in 109 Pogodbe, v skladu s postopki, določenimi v Pogodbi.

Člen 6

Komisija je odgovorna za uradno obveščanje skupnega odbora s strani Skupnosti v skladu s členom 27(2) Sporazuma.

Člen 7

Do 31. decembra 1974 Svet s kvalificirano večino na predlog Komisije odloči o takih spremembah te uredbe in zlasti člena 4(3), ki se lahko na podlagi izkušenj izkažejo za potrebne, da se izogne nevarnosti ogrožanja enotnosti skupnega trga.

Ta uredba je v celoti zavezujoča in se neposredno uporablja v vseh državah članicah.

V Bruslju, 19. decembra 1972

Za Svet

Predsednik

T. Westerterp

[1] UL L 93, 17.4.1968, str. 1.

--------------------------------------------------